
Р Е Ш Е Н И Е
№ РС-42-25-138

Днес, 08.12.2025 година, в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси и  проверка по реда на чл. 13, ал. 1, т. 8 от ЗПК с рег. № КИ-057/10.02.2025 г. на Комисия за противодействие на корупцията (КПК) по сигнал с рег. № С-42/17.01.2025 г. на КПК. 
Производството и проверката са образувани срещу Свилена Николова - член на Съвета на директорите на АЕЦ „К.“ ЕАД.
В сигнала са изложени твърдения, че Свилена Николова е назначена в „АЕЦ К.“ ЕАД на длъжност Директор „Правно-търговска дейност“ през м. октомври 2022 г. и в това си качество е основно действащо лице в Съвета по икономика и финанси, който се явява основна структура при стартирането на всички обществени поръчки в „АЕЦ К.“ ЕАД. През м. януари 2023 г. Николова е назначена в Съвета на директорите на „АЕЦ К.“ ЕАД и в това си качество носи пълна отговорност за управлението на „АЕЦ К.“ ЕАД, в това число и за провежданите обществени поръчки и подписаните договори.
На 07.01.2023 г. „АЕЦ К.“ ЕАД обявява обществена поръчка с предмет: „Доставка на работни обувки“, а на 07.03.2024 г. е сключен договор № 140000124 с дружеството „**********“ ООД.
На 23.11.2023 г. „АЕЦ К.“ ЕАД обявява обществена поръчка с предмет: „Изпълнение на дейности по ремонт и подмяна на основно и спомагателно оборудване и системи на ядрени енергийни блокове 5 и 6, по време и/или свързани с плановите годишни ремонти през ПГР 2024“. На 18.04.2024 г. е сключен договор № 54200018 с избраното за изпълнител на обществената поръчка „**********“ ДЗЗД. В състава на обединението участват дружествата „**********“ ЕАД и „**********“ АД, както и редица официално обявени подизпълнители, сред които е и „**********“ ООД.
Свилена Николова е майка на М. И. М.
В периода от 23.11.2023 г. до 25.11.2024 г. М. И. М. е съдружник в „**********“ ООД, от което следва, че договори № 140000124 от 07.03.2023 г. и № 54200018 от 18.04.2024 г. са сключени в нарушение на действащото законодателство и са сключени при условията на свързаност на член на Съвета на директорите на „АЕЦ К.“ ЕАД и изпълнителя по договорите, водещ до конфликт на интереси.
Свилена Николова е едноличен собственик на дружеството „**********“ ЕООД, както и преди назначаването и в „АЕЦ К.“ ЕАД е била управител в дружество, свързано със собствеността на спечелилите процедурата дружества.
От изпълнителния директор на „АЕЦ К.“ ЕАД са изискани и с писмо с вх.№ КПК-1700-3/15.04.2025 г. на КПК са представени: Трудов договор № 189/20.09.2022 г., Заповед № 23/10.03.2025 г., Длъжностна характеристика на длъжността директор „Правна и търговска дейност“, Правилник за работата на Съвет по „Икономика и финанси“ и акт за определяне на състава му, Договор № 140000124 от 07.03.2024 г. и Договор № 542000018 от 18.04.2024 г.
От изпълнителния директор на „Български Енергиен Холдинг“ ЕАД („БЕХ“ ЕАД) е изискан и с писмо с вх.№ КПК-1700-2/11.04.2025 г. на КПК е представен Договор № РД-ЧР-АЕЦ-3-2023 от 26.01.2023 г. за възлагане управлението на изпълнителен член на Съвета на директорите на еднолично акционерно дружество с едностепенна система на управление сключен със Свилена Николова.
От изпълнителния директор на „БЕХ“ ЕАД e изискана и с писмо с вх.№ КПК-1700-6/22.07.2025 г. на КПК е представена декларация по чл. 35, ал.1 , т. 1 от Закона за противодействие на корупцията и за отнемане на незаконно придобитото имущество (ЗПКОНПИ) (отм.), подадена от Свилена Николова на 20.01.2023 г.
От изпълнителния директор на „АЕЦ К.“ ЕАД са изискани и с писмо с вх.№ КПК-1700-7/24.07.2025 г. на КПК са представени: Правилник за дейността на Съвета на директорите  на „АЕЦ К.“ ЕАД, Доклад с рег. № УТ-214/20.07.2023 г. за стартиране на процедура за възлагане на обществена поръчка, Решение № 10.1.21 от Протокол № СИФ-ПР-10/21.08.2023 г. на Съвет по „Икономика и финанси“ на „АЕЦ К.“ ЕАД, Доклад с рег. № ЕП2-1735/01.11.2023 г. за стартиране на процедура за възлагане на обществена поръчка, Решение № 15.1.1. от Протокол № СИФ-ПР-115/03.11.2023 г. на Съвет по „Икономика и финанси“ на „АЕЦ К.“ ЕАД,  Решение № 25.1.9.1 от Протокол № 25/25.09.2023 г. на Съвета на Директорите на „АЕЦ К.“ ЕАД, Решение № 28.1.1.1 от Протокол № 28/07.11.2023 г. на Съвета на Директорите на  „АЕЦ К.“ ЕАД, Решение № 13.2.2.1 от Протокол № 13/22.03.2024 г. на Съвета на Директорите на  „АЕЦ К.“ ЕАД, Решение № ЗОП-Р-65/12.02.2024 г. на Изпълнителния директор на „АЕЦ К.“ ЕАД и Устав на „АЕЦ К.“ ЕАД.
От изпълнителния директор на „АЕЦ К.“ ЕАД са изискани и с писмо с вх.№ КПК-1700-10/30.09.2025 г. на КПК са представени: Доклад с рег. № П-81/12.03.2024 г., относно Решение № 28.1.1.5 от Протокол № 28/07.11.2023 г. на Съвета на директорите на „АЕЦ К.“ ЕАД, Протокол № 13/22.03.2024 г. по чл. 27, ал. 3 от Устава на „АЕЦ К.“ ЕАД от проведено заседание на Съвета на директорите на „АЕЦ К.“ ЕАД, във връзка с Доклад с рег. № П-81/12.03.2024 г. и Удостоверение с рег. № У-01-723/26.09.2025 г.
От представляващия „**********“ ДЗЗД са изискани и с писмо с вх.№ КПК-1700-10/30.09.2025 г. на КПК са представени платежни документи удостоверяващи извършените плащания по Договор № 542000018 З от 26.04.2024 г., сключен между „**********ДЗЗД и „**********“ ООД.
Служебно са извършени справки в НБД „Население“, на електронните страници на БЕХ ЕАД и АЕЦ „К.“ ЕАД и Търговски регистър и регистър на юридическите лица с нестопанска цел (ТРРЮЛНЦ).
На основание чл. 90 ал. 5 от ЗПК, с покана с изх. № КПК-9372-2/20.11.2024 г. на КПК, Свилена Николова, в качеството й на член на Съвета на директорите на  „АЕЦ К.“ ЕАД и лице, заемащо публична длъжност по чл. 6, ал. 1, т. 40 от ЗПК, е поканена за изслушване пред Комисията.
На насроченото на 27.10.2025 г. от 11.15 часа изслушване Свилена Николова се явява лично и с упълномощен представител адвокат Ж. К.
На заседание на комисията от 27.10.2025 г., обективирано в т. 6 от Протокол № 124 от същата дата, Свилена Николова заявява, че като директор на Дирекция „Правна и търговска дейност“ в АЕЦ „К.“ ЕАД няма основна роля в Съвета по икономика и финанси. Тръжната процедура стартира, когато се заяви от конкретен заявител, било то Управление „Ремонтни дейности“, „Експлоатационни дейности“ или други структурни звена в АЕЦ „К.“ ЕАД. Изготвят се доклади до съответния директор на дирекция и се представят на вниманието на Съвета по икономика и финанси. Съветът по икономика и финанси се състои от директор дирекции на всички звена в централата, включително и някои ключови управления. Всеки в Съвета има равен по тежест глас и се изказва единствено и само в своята сфера на дейност. Членове на Съвета по икономика и финанси са и двамата основни началник-управления „Правно“ и „Търговско“. Началник на управление „Правно“ взема отношение по вида на процедурата, дали същата съответства на ЗОП и дали е правилно идентифицирана, а този на „Търговско“ представя справки за наличностите на конкретни изделия и необходимостта от попълване на складовите наличности. Тя не разполага с инструменти и възможности да повлияе на осемнадесетте члена на  Съвета по икономика и финанси, за каквото и да е решение дали да бъде придвижено искането за стартиране на процедурата или не.
По отношение на стартирането на процедурата по закупуване на обувки влиза във вниманието на Съвета на директорите на АЕЦ „К.“ ЕАД, чийто член е тя, единствено и само с разрешение за стартиране на процедурата. Тръжната процедура е открита, може да участва всеки, който счита себе си за отговарящ на изискванията. Няма никаква представа нито колко кандидата ще се явят, нито колко от тях ще отговарят на изискванията, колко ще бъдат допуснати да продължат процедурата, нито кой би могъл евентуално да спечели поръчката. В конкретния случай са се явили четири-пет дружества, от които няма нито един отстранен, доколкото е видяла от досието на процедурата  и въпросния участник е спечелил на най-ниска цена, като не е имало обжалване. Към момента на гласуване на тази процедура не би могла да има никаква представа кой би могъл да участва, камо ли кой би могъл да спечели.
По отношение на Плановия годишен ремонт, заявява, че това е основна процедура, която е предпоставка за безопасната работа на двата ядрени блока. Основна част от тази процедура е когато се спре блокът, плановият годишен ремонт извършва съответната подмяна, профилактика на съоръженията в момента на престой на блока и този престой се използва за презареждането на ядреното гориво. Плановият годишен ремонт продължава 40 – 45 дни, като това е изключително концентрирана денонощна работа, извършвана на 3-4-6 сменен режим. Изискванията към евентуалните изпълнители, които биха могли да изпълняват този вид дейност са изключително завишени, много специфични, тъй като естеството на работата, която се извършва го предполага. Тръжните процедури по Плановия годишен ремонт са на разположение дори и за международни компании да кандидатстват.
В конкретната процедура, по същия начин звеното заявител, което е експлоатационната  и ремонтната част на централата задава техническо задание, в което включва обема на дейности, зададените изисквания и го отправя на вниманието на заместник-изпълнителен директор по оперативната част на централата, който е и председател на Съвета по икономика и финанси и по този начин бива внесено за разглеждане на Съвета по икономика и финанси.
Съветът на директорите одобрява стартирането на процедурата и я изпраща за последващо одобрение на „БЕХ“ ЕАД. Процедури от такъв обем винаги минават по изискванията на ЗОП и на предварителен контрол на Агенцията за обществени поръчки.
Тръжната процедура се провежда от независима комисия, председателят на комисията изготвя доклад до изпълнителния директор за решението на комисията за избор на изпълнител и съответните постигнати договорености и изпълнителният директор насочва този доклад към Съвета на директорите на АЕЦ „К.“ ЕАД.
Съветът на директорите не одобрява изпълнител, няма такива правомощия, същият одобрява доклада на комисията. Единствената тема по която Съветът на директорите взема отношение е надвишената прогнозна цена, тъй като те имат по-детайлна информация по отношение финансовото състояние на централата и дали може да бъде посрещнат такъв финансов ангажимент. Съветът на директорите не одобрява и не участва в избора на изпълнител на обществена поръчка, както и на подизпълнителите.
Съветът на директорите одобрява единствено прогнозни цени на обществени поръчки над 500 000 лв., а тези под 500 000 лв. са в правомощията на изпълнителния директор на АЕЦ „К.“ ЕАД.
Адвокат Ж. К. допълва, че комисията за избор на изпълнител по конкретната обществена поръчка е докладвала на Съвета на директорите необходимост да се вземе решение да се одобри цената по тази поръчка, която е надхвърлила прогнозната цена. Ако тази поръчка е била до или под прогнозната цена, въобще е нямало да бъде представена за одобрение от Съвета на директорите. Членовете на Съвета на директорите, включително и г-жа Николова са действали и са взели своето решение не за участник, който да бъде избран и с когото да се сключи договор, а за одобрение на цената, която е надхвърляла прогнозната цена.
Със Заявление с вх. № КПК-1700-16/27.10.2025 г. на КПК, след проведеното изслушване Свилена Николова представя: Референция с рег. № 1019/17.03.2023 г. на изпълнителния директор на АЕЦ „К.“ ЕАД, Благодарствено писмо от Уестингхаус № WSE/24/SOF/IP/IP/136, Грамота, 7 бр. самоотводи по конкретни случай, Правилник за работата на Съвета на директорите на АЕЦ „К.“ ЕАД, Устав на еднолично акционерно дружество АЕЦ „К.“ ЕАД, Отчет за приходите и разходите за 2024 г. на „**********“ ООД, Дружествен договор на „**********“ ООД и Уведомление по чл. 62, ал. 5 от КТ.
На 03.11.2025 г. Свилена Николова, чрез адв. К. представя Писмена защита с вх. № КПК-1700-18/03.11.2025 г. на КПК, в която заявява, че на проведеното на 22.03.2024 г. заседание на Съвета на директорите на АЕЦ „К.“ ЕАД, обективирано в Протокол № 13/22.03.2024 г. по Доклад П-81/12.03.2024 г., по което доверителката му е упражнила правото си на глас, е само по отношение на цената на поръчката, поради надвишаване на прага на прогнозната стойност, и е свързано като пряка последица с това дали АЕЦ „К.“ ЕАД може да си позволи да плати по-висока цена за този ремонт.
При вземане на това решение в заседание на Съвета на директорите не се разглеждат и не се одобряват изпълнители и подизпълнители, а упражняването на правото на глас е свързано само и единствено с одобряване на по-високата цена на поръчката, предвид финансовото състояние на АЕЦ „К.“ ЕАД, за което информация имат членовете на Съвета на директорите, и дали дружеството може да плати цената, надвишаваща прогнозната цена на поръчката. Предложението за решението е внесено в Съвета на директорите именно, за да се вземе решение за одобрение на по-високата цена на поръчката. При така взетото решение и гласуване се изключва какъвто и да е фактически състав, предмет на настоящото производство за конфликт на интереси. При упражняване правото на глас по отношение на формиране на по-висока цена от първоначално посочения праг на поръчката не се обсъждат каквито и да е други обстоятелства, и по-специално изпълнители и подизпълнители, които вече са били избрани от други компетентни органи, съгласно приключила процедура по избор по ЗОП. В случая, изпълнителят, който е един единствен и вече е бил избран от компетентния за това орган, а не от Съвета на директорите, съобразно устава на дружеството, и преценката, която единствено се прави в тази ситуация , е дали АЕЦ „К.“ ЕАД може да си позволи тази цена. В това решение няма избор на изпълнител и подизпълнител/и, нито Съветът на директорите е компетентен да избира и одобрява изпълнител или подизпълнител/и. Ако цената на поръчката не е била по-висока от прогнозната стойност, докладът на комисията въобще е нямало да бъде представен на Съвета на директорите за решение, което потвърждава, че в конкретния случай Съветът на директорите е обсъждал и гласувал само по-високата цена на поръчката. Освен от Съвета на директорите на  АЕЦ „К.“ ЕАД, тази преценка подлежи на одобрение от принципала, а именно „БЕХ“ АД, защото е над прага от 500 00 лв. Взетото решение от Съвета на директорите не е окончателно, а подлежи на нова преценка, съобразно Устава на „БЕХ“ АД и  АЕЦ „К.“ ЕАД. Когато доверителката му е участвала в гласуването на решението вече е бил избран изпълнител и тя е нямала възможност да влияе нито да го изберат, нито да не го изберат, като аналогично това е и за подизпълнителите. Обществената поръчка е свързана с планов годишен ремонт на ядрената централа, когато е единствената възможност за извършване на специфични ремонтни дейности за енергийни блокове 5 и 6, и в тази връзка решението на Съвета на директорите да одобри по-високата цена на поръчката е взето изцяло в интерес на ядрената централа, а не в друг интерес, още повече частен такъв.
С оглед на посоченото, предвид събраните в производството писмени доказателства, включително и допълнително представените такива, моли да бъде постановено решение за липса на данни за конфликт на интереси в производството по сигнал с рег. № С-42/17.01.2025 г.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес и е подписан.
Атомна електроцентрала „К.“ ЕАД е еднолично акционерно дружество, с едноличен собственик на капитала „Български енергиен холдинг“ ЕАД, действащо в съответствие с разпоредбите на Търговския закон, Закона за публичните предприятия, Правилника за прилагане на Закона за публичните предприятия и другите нормативни актове на Република България.
Свилена Николова заема длъжността директор на Дирекция „Правна и търговска дейност“  в АЕЦ „К.“  ЕАД по силата на трудов договор № 189/20.09.2022 г., сключен на основание чл. 67, ал. 1, т. 1 от Кодекса на труда (КТ) с Изпълнителния директор на АЕЦ „К.“ ЕАД, считано от 26.09.2022 г.
С Решение, обективирано в Протокол № 6-2023/20.01.2023 г. на Съвета на директорите на „Български Енергиен Холдинг“ ЕАД Свилена Николова е избрана за член на Съвета на директорите на АЕЦ „К.“ ЕАД, като представител на държавата.
На 20.01.2023 г. Свилена Николова в качеството си на член на Съвета на директорите на АЕЦ „К.“ ЕАД е подала Декларация за несъвместимост по чл. 35, ал. 1, т. 1 от ЗПКОНПИ (отм.), в която декларира, че не заема друга длъжност и не извършва дейност, която съгласно Конституцията или закон е несъвместима с положението й на лице, заемащо висша публична длъжност.
С Договор № РД-ЧР-АЕЦ-3-2023 от 26.01.2023 г. за възлагане управлението на неизпълнителен член на Съвета на директорите на еднолично акционерно дружество с едностепенна система на управление, сключен между И. А., в качеството му на Изпълнителен директор на „БЕХ“ ЕАД, едноличен собственик на капитала на АЕЦ „К.“ ЕАД, Свилена Николова е определена за неизпълнителен член на Съвета на директорите на АЕЦ „К.“ ЕАД, за срок до 26.01.2028 г.
Със Заповед № 23/10.03.2025 г. на Изпълнителния директор на АЕЦ „Козлодуй“  ЕАД трудовото правоотношение на Свилена Николова е прекратено на основани чл. 331, ал. 1 от КТ, считано от 11.03.2025 г.
От извършената справка в Регистър НБД „Население“ се установява, че Свилена Николова е майка на М. И. М.
От извършената справка в Търговски регистър и регистъра на юридическите лица с нестопанска цел се установява, че дружеството „**********“ ООД е с управител Н. В. А. и съдружници Й. Р. Д., Н. В. А. и П. К. Д. Дружеството е с предмет на дейност: Управление на проекти, инженеринг, проектиране и консултантски дейности в енергетиката.
В периода от 23.11.2023 г. до 25.11.2024 г. М. И. М. е бил съдружник в дружеството „**********“ ООД, като е прехвърлил дружествения си дял на П. К. Д.
От извършената справка в Търговски регистър и регистъра на юридическите лица с нестопанска цел се установява, че дружеството „**********“ ООД е с управители М. И. М. и А. Х. А. Х. и съдружници Свилена Николова, А. Х. А. Х. и М. И. М. Дружеството е с предмет на дейност: Консултации, изготвяне и осъществяване на проекти в областта на маркетинга, рекламата, организиране на корпоративни и частни събития, търговия не едро и дребно, внос и износ на стоки, управление на недвижима собственост.
В периода от 14.11.2014 г. до 29.11.2024 г. Свилена Николова е била управител на „**********“ ООД.
„**********“ ДЗЗД е неюридическо лице, друг търговец по смисъла на Търговския закон със собственици „**********“ ЕАД, и „**********“ ЕООД и управител Ц. Б. Р.
„**********“ ЕАД е с представител Ц. Б. Р. и Съвет на директорите Т. Р. О. и „**********“ ЕООД.
„**********“ АД е с представител Л. Т. С..
„**********“ ЕООД е с управители Д. Ст. С., К. Д. Ж. и Х. Д. Д.
На 11.04.2023 г. Ръководителят на Управление „Безопасност“ в АЕЦ „К.“ ЕАД В. И. е утвърдил Техническа спецификация № 23.БиК.ТЗ.471 за доставка на работни обувки за работещите в АЕЦ „К.“ ЕАД, групирани в обособени позиции съгласно Приложение 1 „Изисквания към техническите характеристики на отделните съставни части на работни обувки“ и Приложение 2 „Техническа спецификация“.
С Доклад с рег. № УТ 214/20.07.2023 г. до Председателя на Съвета по икономика и финанси (СИФ) на АЕЦ „К.“ ЕАД, К. К. – Ръководител Управление „Търговско“  в АЕЦ „К.“ ЕАД предлага стартиране на процедура за възлагане на обществена поръчка с предмет „Доставка на работни обувки“ за нуждите на АЕЦ „К.“ ЕАД и предлага Съветът по икономика и финанси да приеме решение, с което да одобри стартирането на открита процедура за възлагане на обществена поръчка на основание чл. 18, ал. 1, т. 1 във вр. с чл. 132 от ЗОП.
На 20.08.2023 г. Докладът е съгласуван от Свилена Николова, в качеството й на директор на Дирекция „Правна и търговска дейност“, от директора на Дирекция „Б и К“, ръководител управление „Правно“ и от началника на отдел „М и Д“ в АЕЦ „К.“ ЕАД.
С т. 10.1.21 от Протокол № СИФ-ПР-10/21.08.2023 г. от проведено заседание на Съвет по „Икономика и финанси“ на АЕЦ „К.“  ЕАД, същият приема Решение, с което одобрява стартирането на открита процедура с предмет „Доставка на работни обувки“ на основание чл. 18, ал. 1, т. 1 във вр. с чл. 132 от ЗОП и с прогнозна стойност – 392 000 лв.
Протоколът е подписан и от Свилена Николова, в качеството й на директор на Дирекция „Правна и търговска дейност“ и член на Съвета по „Икономика и финанси“ на АЕЦ „К.“  ЕАД.
На 30.08.2023 г. Протоколът е утвърден от В. Н., в качеството му на Изпълнителен директор на АЕЦ „К.“ ЕАД.
С Протокол № 25/25.09.2023 г. от проведено заседание, Съветът на директорите на АЕЦ „К.“ ЕАД взема решение за стартиране и провеждане на открита процедура на основание чл. 18, ал.1, т. 1 във вр. с чл.132 от ЗОП във връзка с доклад с рег. № УТ 214/20.07.2023 г., относно възлагане на обществена поръчка с предмет: „Доставка на работни обувки“, въз основа на доклад № СД-335/08.09.2023 г. и т. 10.1.21 от Протокол № 10/21.08.2023 г. на Съвета по „Икономика и финанси“. Съветът на директорите възлага на Изпълнителния директор на АЕЦ „К.“ ЕАД да стартира и проведе открита процедура на основание чл. 18, ал. 1, т.1, във вр. с чл. 132 от ЗОП и да сключи договор с избрания за изпълнител участник.
Свилена Николова, в качеството си на член на Съвета на директорите на АЕЦ „К.“ ЕАД е присъствала на заседанието и е подписала Протокол № 25/25.09.2023 г.
На 05.01.2024 г. комисия, назначена със Заповед № АД-30/05.01.2024 г. на Изпълнителния директор на АЕЦ „К.“ ЕАД е разгледала и оценила представените за участие в открита процедура оферти за възлагане на обществена поръчка с предмет: „Доставка на работни обувки“, като по обособена позиция № 3 – „Обувки половинки – противоплъзгащи, противозамърсяващи, масло и водоустойчиви, антистатични, без защитно бомбе и предпазна пластина“ е класирала на първо място участника „**********“ ООД. На основание чл. 110, ал. 1, т. 2 от ЗОП е прекратена процедурата в частта й за обособени позиции № 1, 2, 4, 5, 6 и 7, с мотив че всички подадени оферти за участие са неподходящи по смисъла на § 2, т. 25 от ДР на ЗОП.
Във връзка с чл. 106, ал. 1 от ЗОП цялата документация по процедурата се предава на Възложителя за утвърждаване и за вземане на решение по чл. 106, ал. 6 от ЗОП.
С Решение № ЗОП-Р-65/12.02.2024 г. на основание чл. 108, т. 1 и чл. 109 във вр. с чл. 22, ал. 1, т. 6 и чл. 106, ал. 6 от ЗОП и отразени в доклад на комисията назначена със Заповед № АД-30/05.01.2024 г. за разглеждане и оценка офертите подадени от участниците в открита процедура с предмет: „Доставка на работни обувки“, открита с Решение F435520 с уникален номер РОП 00353-2023-0283 Изпълнителният директор на АЕЦ „К.“ ЕАД В. Н. е обявил на първо място участника „**********“ ООД за обособена позиция № 3 – „Обувки половинки – противоплъзгащи, противозамърсяващи, масло и водоустойчиви, антистатични, без защитно бомбе и предпазна пластина“ и е отстранил останалите  участници в процедурата.
На 07.03.2024 г. между АЕЦ „К.“ ЕАД, представлявано от А. К., в качеството му на заместник-изпълнителен директор и пълномощник по силата на пълномощно № 1478/23.02.2024 г. на В. Н. – Изпълнителен директор на АЕЦ „К.“ ЕАД – Възложител и „**********“ ООД, представлявано от Н. А. – Управител и Изпълнител, на основание чл. 112 от Закона за обществените поръчки (ЗОП) във връзка с Решение № ЗОП-Р-65/12.02.2024 г. на Изпълнителния директор на  АЕЦ „К.“ ЕАД е сключен Договор № 140000124 с предмет: Доставка на работни обувки (обособена позиция № 3) – обувки половинки – противоплъзгащи, противозамърсяващи, масло и водоустойчиви, антистатични, без защитно бомбе и предпазна пластина с пределна стойност на договора от 162 600 лв.
Видно от Техническа спецификация за доставка на работни обувки за нуждите на АЕЦ „К.“ ЕАД, обособена позиция № 3, същата касае доставка на 1 407 чифта обувки при ценово предложение от 110 лв. за чифт.
Срокът за изпълнение на договора е дванадесет месеца, считано от датата на първата писмена заявка за доставка или до достигане на пределната стойност по договора.

На 01.11.2023 г. заместник-изпълнителният директор на АЕЦ „К.“ ЕАД А. К. утвърждава Техническо задание № 23.ЕП-2.ТЗ.1315/01 за услуга „Изпълнение „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“.
С Доклад с рег. № EП2-1735/01.11.2023 г. до Председателя на Съвета по икономика и финанси на АЕЦ „Козлодуй“ ЕАД, С. В. – главен инженер в АЕЦ „К.“ ЕАД предлага стартиране на процедура за възлагане на обществена поръчка с предмет „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“ и предлага Съвета по икономика и финанси да приеме решение, с което да одобри стартирането на процедура на договаряне с предварителна покана за участие, на основание чл. 18, ал. 1, т. 4 и във вр. с чл. 132 от ЗОП.
На 02.11.2023 г. Докладът е съгласуван от Свилена Николова, в качеството й на директор на Дирекция „Правна и търговска дейност“, от директора на Дирекция „Производство“, ръководител управление „Правно“, заместник-ръководител управление „Правно“, ръководител управление „Търговско“, ръководител управление „Инвестиции“, ръководител управление „Ремонт“ и от ръководител сектор „ОРД“ в АЕЦ „К.“ ЕАД.
С т. 15.1.1 от Протокол № СИФ-ПР-15/03.11.2023 г. от проведено заседание на Съвет по „Икономика и финанси“ на АЕЦ „К.“ ЕАД, СИФ приема Решение, с което одобрява стартирането на процедура на договаряне с предварителна покана за участие по доклад с рег. № EП2-1735/01.11.2023 г. с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, на основание чл. 18, ал. 1, т. 4 и във вр. с чл. 132 от ЗОП и с прогнозна стойност – 84 184 252 лв.
Протоколът е подписан и от Свилена Николова, в качеството й на директор на Дирекция „Правна и търговска дейност“ и член на Съвета по „Икономика и финанси“ на АЕЦ „К.“ ЕАД.
На 03.11.2023 г. Протоколът е утвърден от В. Н., в качеството му на Изпълнителен директор на АЕЦ „К.“ ЕАД.
С т. 28.1.1.1. от Протокол № 28 от извънредно неприсъствено заседание на Съвета на директорите на АЕЦ „К.“ ЕАД, проведено на 07.11.2023 г., по доклад № П-182/06.11.2023 г. относно възлагане на обществена поръчка с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, въз основа на доклад с рег. № EП2-1735/01.11.2023 г. и т. 15.1.1 от Протокол № СИФ-ПР-15/03.11.2023 г. на Съвета по „Икономика и финанси“ и т. 25, ал. 2, т. 1 от Устава на АЕЦ „К.“ ЕАД, Съветът на директорите отменя взети решения по т. 26.1.1.1. и т. 26.1.1.5 от Протокол № 26/13.10.2023 г. и прекратява последващи действия по възлагане на обществена поръчка по Доклад № П-154/10.10.2023 г.
С т. 28.1.1.2. от Протокол № 28 Съветът на директорите решава да стартира и проведе процедура по договаряне с предварителна покана за участие по Доклад № П-182/06.11.2023 г., на основание чл. 18, ал. 1, т. 4 във вр. с чл. 132 от ЗОП, съгласно правилата на БЕХ ЕАД и с прогнозна стойност 84 184 252 лв.
С т. 28.1.1.3. от Протокол № 28 Съветът на директорите разглежда и одобрява проектите на обявление и на документацията за участие в процедура на договаряне с предварителна покана за участие с предмет: Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“.
С т. 28.1.1.4. от Протокол № 28 Съветът на директорите възлага на Изпълнителния директор да стартира и проведе процедура на договаряне с предварителна покана за участие, на основание чл. 18, ал. 1, т. 4 във вр. с чл. 132 от ЗОП, съгласно правилата на БЕХ ЕАД.
С т. 28.1.1.5. от Протокол № 28 Съветът на директорите възлага на Изпълнителния директор, след приключване на работата на комисията, назначена за провеждане на процедурата, ако договорената стойност надвишава прогнозната, да внесе за разглеждане и одобрение от Съвета на директорите предложението на комисията.
С т. 28.1.1.6. от Протокол № 28 Съветът на директорите възлага на Изпълнителния директор да сключи договор с избрания за изпълнител участник, съгласно правилата на БЕХ ЕАД.
Протоколът е подписан и от Свилена Николова, в качеството й на член на Съвета на директорите на АЕЦ „К.“ ЕАД.
С Протокол № 84-2023/09.11.2023 г. Съветът на директорите на „Български енергиен холдинг“ ЕАД единодушно решава и съгласува Решение по т. 28.1.1.2 от Протокол № 28/07.11.2023 г. на Съвета на директорите на АЕЦ „К.“ ЕАД за стартиране на процедура на договаряне с предварителна покана за участие за извършване на обществена поръчка с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове (ЯЕБ) 5 и 6, по време и/или свързани с плановите годишни ремонти през ПГР2024“ и с обща прогнозна стойност в размер на 84 184 252 лв., разделена на обособени позиции:
1. Основни ремонтни дейности, осигуряващи изпълнението на Плановите годишни ремонти (ПГР), поддържане и увеличаване на проектния ресурс на експлоатация на оборудването, изпълнение на коригиращи мероприятия и изменения в проекта за оборудване и системи от 5-ти и 6-ти ядрени енергийни блокове, важни за безопасността и за производството на електрическа и топлинна енергия – с прогнозна стойност в размер на 57 070 096 лв., без ДДС.
2. Спомагателни ремонтни дейности за поддържане надеждността на оборудване и тръбопроводи от системите за нормална експлоатация, спомагателни ремонтни дейности и дейности за подобряване условията на експлоатация на 5-ти и 6-ти ядрени енергийни блокове и общоблочни конструкции, системи и компоненти – с прогнозна стойност в размер на 27 114 156 лв., без ДДС.
Със Заповед № АД-3550/21.12.2023 г. Изпълнителният директор на АЕЦ „К.“ ЕАД определя комисия в състав, председател – А. А. – директор „Производство“ и членове: И. А. – главен механик „ОI к.“, Направление „Ремонт“, ЕП-2, Б. Ч. - главен механик „ОII к.“, Направление „Ремонт“, ЕП-2, И. Б. – ръководител сектор ЕСО, Направление „Ремонт“, ЕП-2, П. П. - ръководител сектор РВКОС, Направление „Ремонт“, ЕП-2, О. Г. главен механик СОППЗ, Направление „Ремонт“, ЕП-2, Т. Ж. – Ръководител сектор ИК-МТЧ, Управление „Инвестиции“, Д. С. – ръководител сектор ЦО, Управление „Инвестиции“, Б. Б. – главен експерт ЦК, Управление „Инвестиции“, М. И. – главен юрисконсулт, Управление „Правно“ и Р. С. – главен експерт ОН, Управление „Търговско“ в АЕЦ „К.“ ЕАД, със задача да прегледат представените от кандидатите документи и/или информация по чл. 39, ал. 2 от ППЗОП за съответствието им с поставените от Възложителя изисквания към личното състояние и критериите за подбор, в процедура на договаряне с предварителна покана за участие за възлагане на обществена поръчка с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“.
С Решение № D30471151, изх. № ЗОП-Р-30/25.01.2024 г., с уникален номер РОП 00353-2023-0294 на Агенция за обществени поръчки е открита процедура на договаряне с предварителна покана за участие с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“.
На 11.03.2024 г. комисия, назначена със Заповед № АД-3550/21.12.2023 г. на Изпълнителния директор на АЕЦ „К.“ ЕАД е разгледала и оценила представените за участие в процедурата на договаряне оферти за възлагане на обществена поръчка с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, като е изготвила доклад  до Изпълнителния директор на АЕЦ „К.“ ЕАД, с който е класирала на първо място за обособена позиция № 1 „Основни ремонтни дейности, осигуряващи изпълнението на Плановите годишни ремонти, поддържане и увеличаване на проектния ресурс на експлоатация на оборудването, изпълнение на коригиращи мероприятия и изменения в проекта на оборудване и системи от 5-ти и 6-ти ядрени енергийни блокове, важни за безопасността и за производството на електрическа и топлинна енергия, включени в обособена позиция № 1 и идентифицирани в Приложение № 1.1 дружеството „**********“ АД.
За обособена позиция № 2 „Спомагателни ремонтни дейности за поддържане надеждността на оборудване и тръбопроводи от системите за нормална експлоатация, спомагателни ремонтни дейности и дейности за подобряване условията на експлоатация на  5-ти и 6-ти ЯЕБ и общоблочни конструкции, системи и компоненти, включени в обособена позиция № 21 идентифицирани в Приложение № 2.1 комисията е класирала на първо място дружеството „**********“ ДЗЗД.
С доклада комисията предлага на Възложителя на основание чл. 106, ал. 6 от ЗОП да обяви с мотивирано решение посоченото класиране на участниците за съответните обособени позиции и да определи за изпълнител класираният на първо място участник за съответната обособена позиция и да сключи договор с него.
Комисията предлага доклада да се внесе в Съвета на директорите на АЕЦ „Козлодуй“ ЕАД, съгласно Решение № 28.1.1.5 от Протокол № 28/07.11.2023 г. на Съвета на директорите на АЕЦ „К.“ ЕАД, тъй като договорените стойности на обособена позиция № 1 и обособена позиция № 2 надвишават прогнозните общи стойности на поръчката.
Докладът е съставен на 11.03.2024 г.
Цялата документация по процедурата се предава на Възложителя за вземане на Решение по чл. 106, ал. 6 от ЗОП.
С Доклад с рег. № П-81/12.03.2024 г. от А. А. – Директор „Производство“ в АЕЦ „К.“ ЕАД, в качеството си на Председател на комисия, назначена по реда на чл. 103 от ЗОП със Заповед № АД-3550/21.12.2023 г. уведомява Изпълнителния директор на АЕЦ „К.“ ЕАД, че с Решение № 28.1.1.1 от Протокол № 28/07.11.2023 г., Съветът на директорите на АЕЦ „К.“ ЕАД е взел решение за стартиране на процедура на договаряне с предварителна покана за участие с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, на основание чл. 18, ал. 1, т. 4 във вр. с чл. 132 от ЗОП.
Процедурата е стартирана с Решение № D30471151, изх.№ ЗОП-Р-30/25.01.2024 г. и е с обявена в Регистъра на обществените поръчки под № 00353-2023-0294.
Комисията по Заповед № АД-3550/21.12.2023 г. е провела процедурата за възлагане на обществената поръчка. Поръчката е обявена с предварително обявени критерии за възлагане „оптимално съотношение качество/цена“. Прогнозната стойност на обществената поръчка за ОП, и ОП2 е 84 184 252 лв. (в това число: за обособена позиция № 1 в размер на 57 070 096 лв. без ДДС, за обособена позиция № 2 е в размер на 27 114 156 лв. без ДДС) и е определена чрез анализ на събраната информация от пазарни проучвания и пазарни консултации.
Доклада обосновава повишаването на цените на предлаганите услуги по проведената обществена поръчка от дружествата, класирани на първо място - „**********“ АД и „**********“ ДЗЗД от прогнозната стойност на обявената поръчка. Изготвеният анализ на единичните цени включва необходимите разходи за изпълнението съобразно вида работа от съответната позиция – разходи за труд, допълнителни разходи върху труда, разходи за механизация и допълнителни разходи върху механизацията, материали, доставно-складови разходи за материалите и печалба, като са взети предвид изменението на минималната работна заплата и инфлацията за страната, като в заключение, Комисията приема че така предложената цена е икономически справедлива и обоснована. Към доклада са приложени и обосновки от участниците „**********“ АД и „**********“ ДЗЗД.
На основание Решение № 28.1.1.5 от Протокол № 28/07.11.2023 г. на Съвета на директорите на АЕЦ „К.“ ЕАД Изпълнителният директор на АЕЦ „К.“ ЕАД внася в Съвета на директорите на АЕЦ „К.“ ЕАД за разглеждане и одобрение предложението на Комисията.
С т. 13.2.2.1. от Протокол № 13 от заседание на Съвета на директорите на АЕЦ „Козлодуй“ ЕАД, проведено на 22.03.2024 г., по доклад № П-81/12.03.2024 г. относно Решение № 28.1.1.5. от Протокол № 28/07.11.2023 г. на Съвета на директорите на АЕЦ „К.“ ЕАД и взето Решение № 28.1.1.1. от Протокол № 28/07.11.2023 г., с което е стартирана процедура на договаряне с предварителна покана за участие с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, Съветът на директорите е разгледал и одобрил предложението на комисията, обосноваващо повишаването на цените на предлаганите услуги по проведената обществена поръчка от дружествата.
С т. 13.2.2.2. от Протокол № 13 Съветът на директорите възлага на Изпълнителния директор да определи класираните на първо място участници, предложени от комисията за изпълнители по съответните Обособени позиции и да сключи договори с тях, съгласно правилата на „БЕХ“ ЕАД.
Протоколът е подписан и от Свилена Николова, в качеството й на член на Съвета на директорите на АЕЦ „К.“ ЕАД.
С Решение № ЗОП-Р-158 от 27.03.2024 г. Изпълнителният директор на АЕЦ „К.“, на основание чл. 108, т. 1 и чл.109 във вр. с чл. 22, ал. 1, т. 6 и чл. 106, ал. 6 от ЗОП и отразени резултати в доклад на комисия, назначена със Заповед № АД-3550/21.12.2023 г. за извършване на оценка и класиране на участниците, подали оферти в процедура на договаряне с предварителна покана за участие с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, открита с Решение № D30471151, изх. № ЗОП-Р-30/25.01.2024 г., с уникален номер РОП 00353-2023-0294 на Агенция за обществени поръчки, обявява класираните участници в процедурата, както следва:
За обособена позиция № 1 дружеството „**********“ АД.
За обособена позиция № 2 „**********“ ДЗЗД, с участници в обединението „**********“ ЕАД, “ **********“ АД и „**********“ ЕООД, с подизпълнители: „**********“ АД, „**********“ ЕООД, „**********“ ЕООД, „**********“ ООД, „**********“ ООД, „**********“ ООД, „**********“ ООД и „**********“ ЕООД.
С Протокол № 30-2024/28.03.2024 г. Съветът на директорите на „Български енергиен холдинг“ ЕАД единодушно решава и съгласува сключването от страна на АЕЦ „К.“ ЕАД на договори за възлагане на обществена поръчка след проведена процедура на договаряне с предварителна покана за участие с предмет: Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, с избраните за изпълнители участници по обособени позиции № 1 – „**********“ АД гр. Козлодуй и цена за изпълнение  в размер на 67 000 000 лв., без ДДС и № 2 – „**********“ ДЗЗД, гр. С. и цена за изпълнение  в размер на 31 190 000 лв., без ДДС, след влизане в сила на решението за избор на изпълнител.

На 18.04.2024 г. между АЕЦ „К.“ ЕАД, представлявано от В. Н., в качеството му на Изпълнителен директор на АЕЦ „К.“ ЕАД - Възложител и „**********“ ДЗЗД, представлявано от Ц. Р. – представляващ, с участници в обединението: „**********“ ЕАД, представлявано от Ц. Р. – Изпълнителен директор, „**********“ АД, представлявано от Л. С. – Изпълнителен директор и „**********“ ЕООД, представлявано от Д. С. и К. Ж. – Управители – Изпълнители, на основание чл. 112 от ЗОП и във връзка с Решение № ЗОП-Р-158/27.03.2024 г. на Изпълнителния директор на АЕЦ „К.“ ЕАД за класиране на оферта и определяне на изпълнител на обществена поръчка с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, с подизпълнители:
„**********“ АД, представлявано от Н. П. – Изпълнителен директор, „**********“ ЕООД, представлявано от Д. К. – Управител, „Монтажи КО“ ЕООД, представлявано от Б. М. – Управител, „**********“ ООД, представлявано от И. И. – Управител, „**********“ ООД, представлявано от Н. А. – Управител, „**********“ ООД, представлявано от Д. М. – Управител, „**********“ ООД, представлявано от М. К. – Управител и „**********“ ЕООД, представлявано от Д. М., е сключен Договор № 542000018 за изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6 за обособена позиция № 2 „Спомагателни ремонтни дейности за поддържане надеждността на оборудване и тръбопроводи от системите за нормална експлоатация, спомагателни ремонтни дейности и дейности за подобряване условията на експлоатация на 5-ти и 6-ти ЯЕБ и общоблочни конструкции, системи и компоненти (КСК)“, включени в обособена позиция № 2.
Цената на услугите и стоките по договора е в размер на 31 190 000 лв.
Срокът за изпълнение на дейностите по договора е съгласно Графика за изпълнение на ремонтните дейности и Плановия годишен ремонт за 2024 г.
На 26.04.2024 г. между „КМС К.“ ДЗЗД, представлявано от Ц. Р. - Възложител и „**********“ ООД, представлявано от Николай Андреев - Изпълнител е сключен Договор № 542000018 З, с предмет: Извършване изпитания на бутилки с газ FM200 за обект: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“ за обособена позиция № 2 „Спомагателни ремонтни дейности за поддържане надеждността на оборудване и тръбопроводи от системите за нормална експлоатация, спомагателни ремонтни дейности и дейности за подобряване условията на експлоатация на 5-ти, 6-ти ЯЕБ и общоблочни конструкции, системи и компоненти (КСК)“, включени в обособена позиция № 2, идентифицирани в Приложение № 2.1., съгласно Приложение № 1 – Общи условия, Приложение № 2 – Рекапитулация, Количествено-стойностни сметки и диск с анализ на цените Приложение 3 – Основни показатели за ценообразуване; Приложение 4 - Гаранционни срокове на ремонтните дейности по конкретни машинни, съоръжения  и оборудване за V и VI ЕБ; Приложение № 5 – График за изпълнение на ремонтни дейности; Приложение № 6 – Техническо задание № 23.ЕП-2.ТЗ.1315/01 неразделни части от договора.
Цената на услугите по Договора е в размер на 87 094,56 лв. без ДДС.
С Фактура № 44 от 29.04.2024 г. „**********“ ДЗЗД е заплатило сума в размер на 20 484.64 лв. с ДДС на „**********“ ООД, представляваща авансово плащане по Договор № 542000018 З от 26.04.2024 г. 
С Фактура № 108 от 18.06.2025 г. „**********“ ДЗЗД е заплатило сума в размер на 81 938.57 лв. с ДДС на „**********“ ООД, представляваща плащане по Договор № 542000018 З от 26.04.2024 г. и Протокол № 1/16.06.2025 г. за установяване завършването на натуралните видове строителни работи.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ДР на ЗПК, предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо висша длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
„Български енергиен холдинг“ ЕАД (БЕХ ЕАД) обединява компании развиващи дейност в производство и преноса на електрическа енергия, пренос, транзит и съхранение на природен газ, както и добив на лигнитни въглища. Дружества, които влизат в състава на БЕХ ЕАД са АЕЦ „К.“ ЕАД, ТЕЦ „Марица изток 2“ ЕАД, „Национална Електрическа Компания“ ЕАД, „Булгаргаз“ ЕАД и други. Едноличен собственик на капитала на АЕЦ „Козлодуй“ ЕАД е „Български енергиен холдинг“ ЕАД.
Атомна електроцентрала „К.“ ЕАД е еднолично акционерно дружество с едностепенна система на управление – Съвет на директорите, действащо в съответствие с разпоредбите на Търговския закон, Закона за публичните предприятия, Правилника за прилагане на Закона за публичните предприятия и другите нормативни актове на Република България. Същото е със статут на самостоятелно юридическо лице по българското право, отделно от своите акционери. Според чл. 6 от Устава на АЕЦ „К.“ ЕАД предметът на дейност на Дружеството включва: използване на ядрена енергия за производство на електрическа и топлинна енергия, която дейност извършва при наличието и поддържането на валидна лицензия за извършване на производство на електрическа и топлинна енергия от определена в нея електропроизводствена мощност; валидни лицензи за експлоатация на ядрени съоръжения по смисъла на Закона за безопасно използване на ядрената енергия, издадени от Агенцията за ядрено регулиране - валидно разрешение за извършване на производствена дейност от Инспекцията по безопасно използване на ядрена енергия за мирни цели от определеното в него производствено съоръжение; внос и износ на свежо и отработено ядрено гориво и други. АЕЦ „К.“ ЕАД е експлоатиращ ядрена инсталация, по смисъла на Виенската конвенция за гражданска отговорност за ядрена вреда, която инсталация включва енергийните и ядрени реактори и други съоръжения, разположени на площадката на АЕЦ „К.“ ЕАД. Също осъществява правомощията на експлоатиращ ядрените съоръжения по отношение на експлоатацията и безопасността, по смисъла на Закона за безопасно използване на ядрената енергия.
Свилена Николова, в качеството си на член на Съвета на директорите на „АЕЦ К.“ ЕАД от 20.01.2023 г., е лице, заемало висша публична длъжност по смисъла на чл. 6, ал. 1, т. 40 от ЗПКОНПИ (отм.), а от 06.11.2023 г. е лице, заемащо публична длъжност по смисъла на чл. 6, ал. 1, т. 40 от ЗПК (обн. ДВ. Брой 84 от 06.10.2023 г.) и органът, компетентен да се произнесе относно наличието или липсата на конфликт на интереси по отношение на нея, както и да извърши проверка по реда на чл. 13, ал. 1, т. 8 от ЗПК е Комисията за противодействие на корупцията.
Според разпоредбата на чл. 91 от ЗПК производството за установяване на конфликт на интереси, както и за нарушения по чл. 86 и 87 се образува в срок от 6 месеца от откриването, но не по-късно от три години от извършването на нарушението.
При наличието на този първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително, а съгласно § 1, т. 9, б. „б“ от ДР на ЗПК „Свързани лица“ са физически или юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
Обстоятелството, че Свилена Николова е майка на М. И. М. обуславя свързаност между тях по смисъла на § 1, т. 9, б. „а“ от ДР на ЗПК.
Фактът, че в периода от 23.11.2023 г. до 25.11.2024 г. М. И. М. е съдружник в търговското дружество „**********“ ООД обосновава извод за свързаност между него и търговското дружество по смисъла на § 1, т. 9, б. “б“ от ДР на ЗПК. Не е налице свързаност в този смисъл между Свилена Николова и търговското дружество „**********“ ООД, но всички упражнени от нея правомощия в качеството и на член на Съвета на директорите на АЕЦ „К.“ ЕАД и като такава лице, заемащо публична длъжност по смисъла на чл. 6, ал. 1, т. 40 от ЗПК по отношение дружеството, са такива по отношение на свързаното с нея лице и неин син М. И. М. и биха рефлектирали положително и в неговия патримониум.
Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на  § 1, т. 15, б. „б“ от ДР на ЗПК, предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
Свилена Николова е заемала длъжността директор на Дирекция „Правна и търговска дейност“ в АЕЦ „К.“ ЕАД в периода от 26.09.2022 г. до 11.03.2025 г.
Съгласно длъжностната характеристика на длъжността „директор“ на Дирекция „Правна и търговска дейност“ в АЕЦ „К.“ ЕАД, утвърдена със Заповед № АД-2038/21.07.2020 г. на изпълнителния директор на АЕЦ „К.“ ЕАД директорът планира, организира, ръководи и контролира цялостната дейност на дирекцията за постигане целите на дружеството, в съответствие с Правилника за устройството и дейността на АЕЦ „К.“ ЕАД, Устава на дружеството, решенията на едноличния собственик на капитала и решенията на Съвета на директорите. Организира, управлява и контролира дейностите по възлагане на обществени поръчки от АЕЦ „К.“ ЕАД, ръководи и контролира дейностите по планиране, провеждане и възлагане на обществени поръчки, включително и изпълнението на договори, доставки, маркетингови проучвания, входящ контрол, както и съгласува методиките за оценка по Закона за обществените поръки преди утвърждаването им от заместник-изпълнителния директор.
Със Заповед № РД-225/26.01.2023 г. на Изпълнителния директор на АЕЦ „К.“ ЕАД е въведен в действие от 02.02.2023 г. „Правилник за работата на Съвета по „Икономика и финанси“ с индекс №10.ОУ.00.ПК.107/09 и отменен, считано от 02.02.2023 г. „Правилник за работата на Съвет по „Икономика и финанси“ с индекс №10.ОУ.00.ПОД.107/08 (Правилника).
Съвет по „Икономика и финанси“ е експертен съвет към изпълнителния директор на АЕЦ „К.“ ЕАД по всички въпроси, свързани с политиката на ръководството във финансово-икономическата област. Задачите на Съвет по „Икономика и финанси“ са свързани с разглеждане, одобряване и предлагане за одобряване от Съвета на директорите на АЕЦ „К.“ ЕАД на проект на Бюджет на дружеството за всяка календарна година, участие на АЕЦ „К.“ ЕАД в други дружества, разглеждане, одобряване и предлагане на решения на изпълнителния директор относно: доклади от звената за стартиране на процедури за възлагане на обществени поръчки по смисъла на Закона за обществени поръчки (ЗОП), възлагане на обществени поръчки без провеждане на процедура над 100 000 лв. и търговски сделки извън приложното поле на ЗОП над 100 000 лв.
Съгласно т. 3.2 Структура и състав на Съвет по „Икономика и финанси“ от Правилник за работата на Съвета по „Икономика и финанси“ (СИФ) постоянният състав на СИФ се състои от: Заместник изпълнителен директор ПД – председател, Заместник изпълнителен директор АИД – заместник-председател и членове: Директор „Производство“, Директор „Безопасност и качество“, Директор „Правна и търговска дейност“, Директор „Икономика и финанси“, Директор „Управление и проекти“, Ръководител управление „Финансови ресурси“, Главен инженер, Ръководител управление „Инвестиции“, Ръководител управление „Търговско“, Началник отдел „Обществени поръчки“, Ръководител управление „Правно“, Заместник ръководител управление „Правно“ и секретар – Специалист „Контрол на решенията“, дирекция „Икономика и финанси“.
Заседанията на СИФ се свикват със заповед на изпълнителния директор на АЕЦ „К.“ ЕАД и се провеждат при точно спазване на срока, дневния ред и конкретните указания, посочени в заповедта за съответното заседание. Дневният ред за съответното заседание се предлага от заместник председателя и утвърждава от председателя на СИФ.
Съгласно т. 5.2.4 от Правилника докладите за заседанията на СИФ се подготвят от съответните длъжностни лица и изпращат на председателя на СИФ, след съгласуване от директор „Правна и търговска дейност“ и предварително съгласуване от ръководител Управление „Правно“ относно правното основание и от ръководител Управление „Търговско“ относно достатъчност на информацията за прогнозната стойност от доклада и за проверка на предишни процедури и договори със сходен на указания в доклада предмет.
За всяко проведено заседание на СИФ се съставя протокол в срок от три дни след датата на заседанието от секретаря на СИФ с решения по всеки от обсъжданите въпроси, в които се посочват имената на присъстващите членове, изразените становища, приетите решения, сроковете и отговорниците за изпълнението им. Протоколът се подписва от всички членове, от заместник-председателя и от председателя на СИФ.
Свилена Николова, като директор на Дирекция „Правна и търговска дейност“ в АЕЦ „К.“ ЕАД в периода от 26.09.2022 г. до 11.03.2025 г. (датата на прекратяване на трудовото правоотношение) и в това й качество включена в състава на Съвет по „Икономика и финанси“ към изпълнителния директор на АЕЦ „К.“ ЕАД не е лице, заемало публична длъжност по смисъла на чл. 6 от ЗПК, както й по смисъла на § 2, ал. 1 от ДР на ЗПК и по отношение на упражнени от нея правомощия по служба, в това й качеството Комисията за противодействие на корупцията не може да се произнесе и същите не са предмет на настоящото производство.

Съгласно чл. 20, ал. 2, т. 14 от Устава на АЕЦ „К.“ ЕАД едноличният собственик на капитала на дружеството БЕХ ЕАД съгласува решението на Съвета на директорите за стартиране на процедури за възлагане на обществени поръчки на стойност над 500 000 лв. без ДДС.
Съгласно чл. 23 от Устава на АЕЦ „К.“ ЕАД Съветът на директорите отговаря пред Едноличния собственик на капитала за управлението на Дружеството, включително за стриктното спазване на Политиките. Той заседава в зависимост от необходимостта, но не по-рядко от веднъж на три месеца. Съветът на директорите се състои най-малко от петима членове - физически лица, които се избират и назначават след провеждане на конкурс, при условията и по ред, уредени в Правилника за прилагане на Закона за публичните предприятия и избира един или двама от своите членове за изпълнителни членове, а останалите са неизпълнителни членове. Мандатът на Съвета на директорите е от 3 до 5 години, считано от вписването на Съвета на директорите в Търговския регистър и регистър на ЮЛНЦ, като членовете на Съвета на директорите продължават да упражняват задълженията си до вписването на нов Съвет на директорите и след изтичането на мандата им. В чл. 24 от същия е посочено, че Съветът на директорите осъществява оперативното управление на Дружеството и контролира дейността на Изпълнителния директор (изпълнителните директори), включително по отношение спазването на Политиките. Той изпълнява всички функции и решава всички въпроси, които не са от изключителната компетентност на Едноличния собственик на капитала по силата на закона или на този Устав. Съветът на директорите приема Правилник за своята работа, който се одобрява от едноличния собственик на капитала. В чл. 25 е посочено, че Съветът на директорите упражнява цялата компетентност на Съвет на директорите съгласно закона и този устав, като организира, ръководи и контролира цялостната дейност на Дружеството, изготвя бизнес програма за целия мандат и поотделно за всяка година, представя я на едноличния собственик на капитала за одобрение и осигурява изпълнението й, избира един или двама от членовете си за изпълнителни директори и го овластява да управлява и представлява Дружеството пред трети лица. Според чл. 26 от Устава в състава на Съвета на директорите влизат и независимите членове, които трябва да са не по-малко от една трета, но не повече от една втора от него. Съветът на директорите избира измежду членовете си Председател, както и един или двама изпълнителни членове (изпълнителни директори). Изпълнителен член не може да бъде едновременно и Председател на Съвета на директорите. Председателят на Съвета на директорите трябва да е независим член. В чл. 30 се сочи, че Съветът на директорите възлага на Изпълнителния директор (съответно - съвместно на изпълнителните директори) да управлява/т и представлява/т Дружеството при условията на чл. 31. Неизпълнителните членове на Съвета на директорите контролират дейността на Изпълнителния Директор (Изпълнителните директори). Изпълнителният директор представлява Дружеството самостоятелно и има право да извършва всички действия и сделки, свързани с дейността на Дружеството, както и да съставя и подписва документи от името на Дружеството, както и да упълномощава други лица за извършването на отделни действия и сделки. При избор на двама изпълнителни директори, те представляват Дружеството при условията на съвместно представителство. Изпълнителният директор организира дейността на Дружеството в съответствие със закона, този устав, Правилника на Съвета, Политиките и решенията на Едноличния собственик на капитала, и решенията на Съвета на директорите. Изпълнителният директор решава и всички други въпроси, които не са от изключителна компетентност на Едноличния собственик на капитала или на Съвета на директорите според закона или настоящия Устав или които са му възложени с решение на Едноличния собственик на капитала.
Съгласно чл. 10 от Правилник за работата на Съвета на директорите на „АЕЦ К.“ ЕАД (Правилника) членовете на Съвета на директорите (СД) са длъжни да участват редовно в заседанията на СД; да предпочитат интереса на дружеството пред своя собствен интерес и да не ползват за облагодетелстване на себе си или на други лица за сметка на дружеството факти и обстоятелства, които са узнали при изпълнение на служебните и професионалните си задължения; да избягват преки или косвени конфликти между своя интерес и интереса на дружеството, ако такива конфликти възникват – да ги разкриват своевременно и пълно и да не участват, както и не указват влияние върху останалите членове на съвета, при вземането на решения в тези случаи; да осигуряват спазването на действащото българско законодателство, Устава на дружеството и на договорите за управление; да контролират основните разходи на Дружеството, включително разходите по управление на Дружеството.
Съгласно чл. 13, ал. 1, т. 1 от Правилника Съветът на директорите организира, ръководи и контролира цялостната дейност на Дружеството, съгласно т. 5 следи и отговаря за доброто икономическо състояние на Дружеството, а съгласно т. 12 взема решения за стартиране и провеждане на процедури за възлагане на обществени поръчки с прогнозна стойност над прага, определен в Устава на „АЕЦ К.“ ЕАД, съответно ги съгласува с Едноличния собственик на капитала в случаите, когато такова се изисква от Устава на „АЕЦ К.“ ЕАД.
В правомощие на Изпълнителния директор на „АЕЦ К.“ ЕАД, съгласно разпоредбата на чл. 14, ал. 1, т. 21, в изпълнение на специфичните правомощия на Възложител по смисъла на Закона за обществените поръчки е да внася за разглеждане в Съвета на директорите на дружеството на доклади за избор на Изпълнител по проведени процедури за възлагане на обществени поръчки, в случаите, когато е необходимо съгласуване на сключването на договора от едноличния собственик на капитала – Български енергиен холдинг ЕАД, съгласно Устава на дружеството, както и да възлага поръчки и сключва договори по ЗОП.
Съгласно чл. 17, ал. 1, т. 2 от Правилника Съветът на директорите може да провежда заседания и да взема решения, когато присъстват лично или са представени от друг член на съвета най-малко половината плюс един от членовете му. В чл. 18 е предвидено, че Съветът на директорите взема решения с обикновено мнозинство от всички членове, освен ако по закон или Устава се изисква решение с квалифицирано мнозинство или единодушно решение.
Съгласно чл. 20, ал. 1 от Правилника за заседанията на Съвета на директорите се водят протоколи в специална книга, които съдържат дневния ред на заседанията и взетите решения, а съгласно ал. 3 всяко решение се гласува явно, като в протокола се записват поименно гласувалите „против“ заедно с кратки мотиви за отрицателния вот.

В хода на производството е установено, че Свилена Николова, в качеството си на член на Съвета на директорите на АЕЦ „К.“ ЕАД е упражнила правомощия по служба, като е присъствала на проведено на 25.09.2023 г. заседание на Съвета на директорите на АЕЦ „К.“ ЕАД, на което е взето решение за стартиране и провеждане на открита процедура по ЗОП за възлагане на обществена поръчка с предмет: „Доставка на работни обувки“, въз основа на доклад № СД-335/08.09.2023 г. и т. 10.1.21 от Протокол № 10/21.08.2023 г. на Съвета по „Икономика и финанси“ и е подписала Протокол № 25/25.09.2023 г., с който Съветът на директорите възлага на Изпълнителния директор на АЕЦ „К.“ ЕАД да стартира и проведе открита процедура на основание чл. 18, ал. 1, т.1, във вр. с чл. 132 от ЗОП и да сключи договор с избрания за изпълнител участник.
В резултат на проведената процедура на 07.03.2024 г. между АЕЦ „К.“ ЕАД, представлявано от А. К., в качеството му на заместник-изпълнителен директор и пълномощник по силата на пълномощно № 1478/23.02.2024 г. на В. Н. – Изпълнителен директор на АЕЦ „К.“ ЕАД – Възложител и „**********“ ООД, представлявано от Н. А. – Управител и Изпълнител, на основание чл. 112 от Закона за обществените поръчки (ЗОП) във връзка с Решение № ЗОП-Р-65/12.02.2024 г. на Изпълнителния директор на  АЕЦ „К.“ ЕАД е сключен Договор № 140000124 с предмет: Доставка на работни обувки (обособена позиция № 3) – обувки половинки – противоплъзгащи, противозамърсяващи, масло и водоустойчиви, антистатични, без защитно бомбе и предпазна пластина, с пределна стойност на договора от 162 600 лв.
В хода на производството е установено, че към 07.03.2024 г. (датата на сключване на договор № 140000124 за доставка на работни обувки (обособена позиция № 3) от проведената обществена поръчка М. И. М. е съдружник в дружеството „**********“ ООД.
Обстоятелството, че Решението на  Съвета на директорите за стартиране провеждането на открита процедура по ЗОП за възлагане на обществена поръчка с предмет: „Доставка на работни обувки“ се възлага на Изпълнителния директор на АЕЦ „К.“ ЕАД да осъществи фактическите и правни действия по провеждането й, както и да сключи договор с избрания за изпълнител участник, без същото да съдържа данни за потенциалните участващи в процедурата, а спечелилият търга участник е определен в хода на проведената тръжна процедура, изключва частния интерес на Свилена Николова, в качеството й на член на Съвета на директорите на АЕЦ „К.“ ЕАД при постановяването му.

Свилена Николова, в качеството си на член на Съвета на директорите на АЕЦ „К.“ ЕАД е упражнила правомощия по служба, като е присъствала на проведено на 07.11.2023 г. заседание на Съвета на директорите на АЕЦ „Ко.“ ЕАД, на което е взето решение от  Съвета на директорите за възлагане на обществена поръчка по договаряне с предварителна покана за участие с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, въз основа на доклад с рег. № EП2-1735/01.11.2023 г. и т. 15.1.1 от Протокол № СИФ-ПР-15/03.11.2023 г. на Съвета по „Икономика и финанси“ и е подписала Протокол № 28/07.11.2023 г., с който Съветът на директорите одобрява проектите на обявление и на документацията за участие в процедурата, възлага на Изпълнителния директор да стартира и проведе процедурата на договаряне и след приключване на работата на комисията, назначена за провеждане на процедурата да внесе за разглеждане и одобрение от Съвета на директорите на предложението, както и да сключи договор с избрания за изпълнител участник, съгласно правилата на БЕХ ЕАД.
Обстоятелството, че Решението на Съвета на директорите по Протокол № 28/07.11.2023 г. за възлагане на обществена поръчка по договаряне с предварителна покана за участие с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, също не съдържа данни за потенциалните участващи в процедурата, изключват частният интерес на Свилена Николова, в качеството й на член на Съвета на директорите на АЕЦ „К.“ ЕАД при постановяването му.
Предвид изложеното, се налага извода, че при постановяването на решенията на Съвета на директорите на АЕЦ „К.“ ЕАД по Протокол № 10/21.08.2023 г. и по Протокол № 28/07.11.2023 г. са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Свилена Николова, в качеството й на Съвета на директорите на АЕЦ „К.“ ЕАД и лице заемащо публична длъжност по смисъла на чл. 6, ал. 1 т. 40 от ЗПК.
Липсата на частен интерес на лицето, заемащо публична длъжност при упражняване на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПК.
В правомощие и функция на Съвета на директорите на АЕЦ „К.“, съгласно чл. 13 от Правилника за работата на Съвета на директорите на АЕЦ „К.“ е да следи и да отговаря за доброто икономическо състояние на Дружеството, да взема решения за стартиране и провеждане на процедури за възлагане на обществени поръчки с прогнозна стойност над прага, определен в Устава на АЕЦ „Козлодуй“, да ги съгласува с Едноличния собственик на капитала („БЕХ“ АД), да взема решения и иска разрешение, съгласуване или одобрение от Едноличния собственик на капитала за сключване на договори, и изменение и допълнение на същите, на единична или обща стойност над прага, определен в Устава на АЕЦ „К.“.
В правомощие на Изпълнителния директор на АЕЦ „К.“, съгласно разпоредбата на чл. 14 от Правилника за работата на Съвета на директорите на АЕЦ „Козлодуй“, в изпълнение на специфичните разпоредби на ЗОП е да назначава комисии за подготовка на документации и провеждане на процедури за възлагане на обществени поръчки, утвърждаване на доклади и протоколи от работата на комисиите по ЗОП, да внася за разглеждане от Съвета на директорите на дружеството на доклади за избор на Изпълнителя по проведени процедури за възлагане на обществени поръчки, в случаите, когато е необходимо съгласуване на сключването на договора от едноличния собственик на капитала – „БЕХ“ АД.
Горните обстоятелства налагат извода, че извън правомощията на Съвета на директорите на АЕЦ „К.“, в частност и на Свилена Николова, като член на Съвета на директорите, е да назначава комисии за подготовка на документация и провеждане на процедури за възлагане на обществени поръчки, тъй като същите са единствено в правомощията на Изпълнителния директор на АЕЦ „К.“.
Свилена Николова, в качеството си на член на Съвета на директорите на АЕЦ „К.“ ЕАД е упражнила правомощия по служба и като е присъствала и гласувала на проведено на 22.03.2024 г. заседание на Съвета на директорите на АЕЦ „К.“ ЕАД, обективирано в т. 13.2.2.1. от Протокол № 13/22.03.2024 г., на което Съветът на директорите е разгледал Доклад с рег. № П-81/12.03.2024 г. и одобрил предложението на комисията, назначена със Заповед № АД-3550/21.12.2023 г., обосноваващо повишаването на цените на прогнозните стойности на предлаганите услуги от дружествата по проведената обществена поръчка с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“ и е възложил на Изпълнителния директор на АЕЦ „К.“ да определи класираните на първо място участници, предложени от комисията за изпълнители по съответните Обособени позиции и да сключи договори с тях, съгласно правилата на „БЕХ“ ЕАД.
Обстоятелството, че на 11.03.2024 г. независима Комисия, назначена със Заповед № АД-3550/21.12.2023 г. на Изпълнителния директор на АЕЦ „К.“ ЕАД, която има гарантирана автономност по ЗОП е разгледала и оценила представените за участие в процедурата на договаряне оферти за възлагане на обществена поръчка с предмет: „Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“ и е класирала на първо място за обособена позиция № 1 дружеството „**********“ АД и за обособена позиция № 2 дружеството „**********“ ДЗЗД, изключва възможността Свилена Николова, в качеството си на член на Съвета на директорите на АЕЦ „К.“ ЕАД, както и на останалите членове на Съвета да влияят по какъвто и да е начин върху резултата от проведената процедура.
Единствено в правомощие на Съвета на директорите на АЕЦ „К.“ ЕАД в конкретния случай и съгласно разпоредбата на чл. 13, т. 12 от Правилника за работата на Съвета на директорите на АЕЦ „К.“ е да взема решения за стартиране и провеждане на процедури за възлагане на обществени поръчки с прогнозна стойност над прага, определен в Устава на „АЕЦ К.“ ЕАД, съответно да ги съгласува с Едноличния собственик на капитала – „БЕХ“ ЕАД, когато това се изисква от Устава на „АЕЦ К.“ ЕАД.
С решението по т. 13.2.2.2. от Протокол № 13/22.03.2024 г. на Съвета на директорите на АЕЦ „К.“ ЕАД не се променя класирането на участници в тръжната процедура, а се възлага на Изпълнителния директор да определи класираните на първо място участници, предложени от комисията за изпълнение на съответните Обособени позиции и да сключи договори с тях, съгласно правилата на „БЕХ“ ЕАД.
С Протокол № 30-2024/28.03.2024 г. Съветът на директорите на „Български енергиен холдинг“ ЕАД единодушно решава и съгласува сключването от страна на АЕЦ „К.“ ЕАД на договори за възлагане на обществена поръчка след проведена процедура на договаряне с предварителна покана за участие с предмет: Изпълнение на дейности по ремонт и подмяна на основно и спомагателно оборудване, и системи на ядрени енергийни блокове 5 и 6, по време и/или свързани с плановите годишни ремонти през ПГР2024“, с избраните за изпълнители участници по обособени позиции № 1 – „**********“ АД гр. К. и цена за изпълнение  в размер на 67 000 000 лв., без ДДС и № 2 – „**********“ ДЗЗД, гр. С. и цена за изпълнение  в размер на 31 190 000 лв., без ДДС, след влизане в сила на решението за избор на изпълнител.
Предвид изложеното, се налага извода, че при постановяването на решението на Съвета на директорите на АЕЦ „К.“ ЕАД по т. 13.2.2.1. от Протокол № 13/22.03.2024 г. също са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнено от него правомощие по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Свилена Николова, в качеството й на член на Съвета на директорите на АЕЦ „К.“ ЕАД.
Липсата на частен интерес на лицето, заемащо публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПК от страна на Свилена Николова, в качеството й на член на Съвета на директорите на АЕЦ „К.“ ЕАД и лице, заемащо публична длъжност по смисъла на чл. 6, ал. 1, т. 40 от ЗПК, тоест води до липсата на конфликт на интереси.
Комисията е направила своите изводи за наличие на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно до конфликт на интереси, по отношение на Свилена Николова, в качеството й на член на Съвета на директорите на АЕЦ „К.“ ЕАД и лице заемащо в публична длъжност по смисъла на чл. 6, ал. 1, т. 40 от ЗПК.

Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Свилена Николова в качеството си на член на Съвета на директорите на АЕЦ „К.“ ЕАД на 20.01.2023 г. е подала Декларация за несъвместимост по чл. 35, ал. 1, т. 1 от ЗПКОНПИ (отм.), в която декларира, че не заема друга длъжност и не извършва дейност, която съгласно Конституцията или закон е несъвместима с положението й на лице, заемащо висша публична длъжност.
Съгласно разпоредбата на чл. 13, ал. 1, т. 8 от ЗПК, Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост - сезира органа по избора или назначаването им за предприемане на съответните действия. С оглед изложеното по отношение на Свилена Николова като член на Съвета на директорите на АЕЦ „К.“ ЕАД и лице, заемало висша публична длъжност по чл. 6, ал. 1, т. 32 от ЗПКОНПИ отм.), Комисията е компетентна да извърши проверка във връзка с наличието или липсата на несъвместимост.
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
С оглед основните характеристики на несъвместимостта като институт на правото, настоящата проверка изисква извършване на индивидуална и диференцирана преценка касателно предпоставките за несъвместимост, относими към конкретния случай. Нарушение може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани. Затова при практическото прилагане на института е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с възведените в тях забрани, за да се направи обоснован извод за наличието на нарушение, водещо до несъвместимост. В тази връзка и предвид служебното положение на Свилена Николова като член на Съвета на директорите на АЕЦ „К.“ ЕАД, приложение досежно наличието или липсата на несъвместимост по отношение на същата намират разпоредбите на Закона за публичните предприятия (ЗПП), както и Устава на АЕЦ „Козлодуй“ ЕАД.
Съгласно разпоредбата на чл. 23, ал. 2 от ЗПП независим член не може да бъде: служител в публичното предприятие; акционер/съдружник в същото публично предприятие; лице, което лично или чрез свързани лица има търговски отношения с публичното предприятие; едноличен търговец, акционер или съдружник в търговско дружество, което има същия или сходен предмет на дейност като публичното дружество; свързано лице с друг член на управителен или контролен орган на публичното предприятие. Съгласно ал. 3 не са независими членове представителите на държавата в органите за управление и контрол. 
Свилена Николова в качеството си на член на Съвета на директорите на АЕЦ „К.“ ЕАД е представител на държавата, видно от Решение по Протокол № 6-2023/20.01.2023 г. на Съвета на директорите на „Български Енергиен Холдинг“ ЕАД за избора й за член на Съвета на директорите на АЕЦ „К.“ ЕАД и за нея посочената разпоредба не намира приложение, тоест не е налице несъвместимост с упражняваната от Николова дейност като директор на Дирекция „Правна и търговска дейност“  в АЕЦ „К.“ ЕАД до 11.03.2025 г.
Съгласно разпоредбата на чл. 23, ал. 4 от Устава на АЕЦ „К.“ ЕАД не може да бъде член на Съвета на директорите на дружеството лице, което е обявено в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори; е бил член на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори; е съпруг/съпруга или лице във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на управител или член на колективен орган за управление и контрол на същото публично предприятие; заема висша публична длъжност по чл. 6, ал. 1, т. 1 - 38 и 41 – 45 от Закона за противодействие на корупцията и за отнемане на незаконно придобитото имущество; е член на политически кабинет и секретар на община; извършва търговски сделки от свое или от чуждо име, сходни с дейността на дружеството; е съдружник в събирателни, в командитни дружества и в дружества с ограничена отговорност, когато то осъществява дейност, сходна с дейността на дружеството; е управител или член на изпълнителен или контролен орган на друго публично предприятие.
Съгласно разпоредбата на чл. 23, ал. 5 от Устава на АЕЦ „К.“ ЕАД не могат да бъдат изпълнителни членове на Съвета на директорите лица, които работят по трудов договор или по служебно правоотношение.
С оглед на твърденията в сигнала е установено, че Свилена Николова в периода от 14.11.2014 г. до 29.11.2024 г. е била управител на „**********“ ООД, а от 29.11.2024 г. е съдружник в дружеството.
Предмета на дружеството „**********“ ООД е свързан с консултации, изготвяне и осъществяване на проекти в областта на маркетинга, рекламата, организиране на корпоративни и частни събития, търговия не едро и дребно, внос и износ на стоки, управление на недвижима собственост и е коренно различен от предмета на дейност на АЕЦ „К.“ ЕАД, което от своя страна изключва ограничението, предвидено в разпоредбата на чл. 23, ал. 4, т. 10 от Устава на АЕЦ „К.“ ЕАД. Също така в хода на административното производство не се установява Свилена Николова да е управител или член на изпълнителен или контролен орган на друго публично предприятие, да е съпруга или лице във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на управител или член на колективен орган за управление и контрол на същото публично предприятие, да заема висша публична длъжност по чл. 6, ал. 1, т. 1 - 38 и 41 – 45 от Закона за противодействие на корупцията и за отнемане на незаконно придобитото имущество, както и да е член на политически кабинет и секретар на община, обстоятелства изключващи приложимостта на ограниченията въведени с разпоредбата на чл. 23, ал. 2 от ЗПП, а така също и в разпоредбата на чл. 23, ал. 4 от Устава на АЕЦ „К.“ ЕАД.
С оглед на установеното, не може да се направи обоснован извод за наличие на несъвместимост по чл. 23, ал. 2 от ЗПП, а така също и в разпоредбата на чл. 23, ал. 4 от Устава на АЕЦ „Козлодуй“ ЕАД по отношение на Свилена Николова, в качеството й на член на Съвета на директорите на АЕЦ „К.“ ЕАД

Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК и чл. 13, ал. 1, т. 8 от ЗПК във вр. с § 7, ал. 2 от ПЗР на ЗПК,

РЕШИ:

НЕ УСТАНОВЯВА конфликт на интереси по отношение на Свилена Николова, EГН **********, в качеството й член на Съвета на директорите на АЕЦ „К.“ ЕАД и лице, заемащо публична длъжност чл. 6, ал. 1, т. 40 от ЗПК, при постановяването на решението на Съвета на директорите на АЕЦ „К.“ ЕАД по Протокол № 25/25.09.2023 г., поради липса на частен интерес нейн или на свързано с нея лице по смисъла на § 1, т. 9 от ДР на ЗПК.

НЕ УСТАНОВЯВА конфликт на интереси по отношение на Свилена Николова с EГН **********, в качеството й член на Съвета на директорите на АЕЦ „К.“ ЕАД и лице, заемащо публична длъжност чл. 6, ал. 1, т. 40 от ЗПК, при постановяването на решението на Съвета на директорите на АЕЦ „К.“ ЕАД по Протокол № 28/07.11.2023 г., поради липса на частен интерес нейн или на свързано с нея лице по смисъла на § 1, т. 9 от ДР на ЗПК.

НЕ УСТАНОВЯВА конфликт на интереси по отношение на Свилена Николова с EГН **********, в качеството й член на Съвета на директорите на АЕЦ „К.“ ЕАД и лице, заемащо публична длъжност чл. 6, ал. 1, т. 40 от ЗПК, при постановяването на решението по т. 13.2.2.1. от Протокол № 13/22.03.2024 г. на Съвета на директорите на АЕЦ „К.“ ЕАД, поради липса на частен интерес нейн или на свързано с нея лице по смисъла на § 1, т. 9 от ДР на ЗПК.

НЕ УСТАНОВЯВА НЕСЪВМЕСТИМОСТ по отношение на Свилена Николова с EГН **********, в качеството й член на Съвета на директорите на АЕЦ „К.“ ЕАД и лице, заемащо публична длъжност чл. 6, ал. 1, т. 40 от ЗПК, като управител на „**********“ ООД в периода от 20.01.2023 г. до 29.11.2024 г. и съдружник в дружеството от 29.11.2024 г. и директор на Дирекция „Правна и търговска дейност“ в АЕЦ „К.“ ЕАД.

Препис от Решението да се изпрати на Окръжна прокуратура В., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.




          КОМИСИЯ:

          ЗА ПРЕДСЕДАТЕЛ:…………………………..………….../АНТОН СЛАВЧЕВ/


          ЧЛЕН:…………………..……………………….….../АНТОАНЕТА ЦОНКОВА/


          ЧЛЕН:………………………….....…………...……………..../ПЛАМЕН ЙОЦОВ/




 

